РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/48-20

18. фебруар 2020. године

Б е о г р а д

З А П И С Н И К

39. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 18. ФЕБРУАРА 2020. ГОДИНЕ

 Седница је почела у 9,00 часова.

 Седницом је председавао Мирко Крлић, председник Одбора.

 Седници су присуствовали: проф. др Марко Атлагић, проф. др Снежана Богосављевић Бошковић, Ђорђе Вукадиновић, мр Јадранка Јовановић, Александар Југовић, Станија Компировић, Драгана Костић, Снежана Пауновић и Хаџи Милорад Стошић, чланови Одбора.

 Седници су присуствовачи Србислав Филиповић (Јасмина Обрадовић) и др Предраг Јеленковић (Наташа Михаиловић Вацић), заменици чланова Одбора.

Седници нису присуствовали чланови Одбора: Александра Белачић, Весна Марјановић, Наташа Мићић, Љупка Михајловска и др Ана Стевановић, нити њихови заменици.

Поред чланова Одбора седници су присуствовали представници Министарства културе и информисања: Асја Драча Мунтеан, помоћник министра и Игор Јовичић, секретар Министарства.

На предлог председавајућег, чланови Одбора су једногласно (10 гласова ЗА), усвојили следећи

Д н е в н и р е д:

1. Разматрање Предлога закона о Меморијалном центру „Старо сајмиште“, који је поднела Влада, у начелу.

 Пре преласка на разматрање утврђеног дневног реда, Одбор је једногласно (11 гласова ЗА), без примедаба, усвојио Записник 37. седнице Одбора за културу и информисање, одржане 10. фебруара 2020. године.

Прва тачка дневног реда: **Разматрање Предлога закона о Меморијалном центру „Старо сајмиште“, који је поднела Влада, у начелу**

У уводним напоменама Асја Драча Мунтеан, помоћник министра Министарства културе и информисања, информисала је чланове Одбора о вишедеценијском процесу и историји меморализације Старог сајмишта, нагласивши да је прво Град Београд покушао да реши ово питање формирајући две комисије, које су требале да дају предлог програмирања. Након тога, формирана је Радна група Министарства за рад, запошљавање, борачка и социјална питања за израду Нацрта закона о „Старом сајмишту“, а имајући у виду сложеност проблема, Влада Републике Србије је 16. маја 2019. године оформила Радну групу за израду Нацрта закона о Меморијалном центру „Старо сајмиште“. У Европи постоје места страдања сличног типа, наставила је излагање г-ђа Драча Мунтеан, као нпр. Дахау, Аушвиц и други, тако да је на основу ове постојеће праксе направљен и концепт закона којим се оснива ова установа. Меморијални центар „Старо сајмиште“ као установа културе ће бити много другачија од наших класичних установа културе, јер ће се поред културе бавити и научно-истраживачком и образовно-васпитном делатношћу. Меморијални центар ће функционисати као музеј, архив, библиотека, истраживачки центар и као учионица за формалну и неформалну едукацију младих. Код доношења овог предлога закона, обављене су консултације и са стручном јавношћу и са представницима жртава. Инклузивни приступ се огледа у томе, да су су у управне органе (управни одбор, надзорни одбор, два програмска савета) поред представника Владе уврштени и представници жртава. Овој установи је дат мандат, што није уобичајени случај са нашим постојећим установама културе, да се бави и уређењем простора. Земљиште на којем је планиран овај меморијални центар има различите имовинско-правне односе (најмање је земљишта у власништву државе и града), тако да постоји сложени проблем експропријације земљишта, као и начина обнављања зграда и оригиналних објеката за потребе музеја на територији културног добра „Старо сајмиште“. Овим законом се меморализују две највеће историјске фазе у овом концентрационом логору и то прва фаза, Јеврејски логор Земун (1941-1942) и друга фаза, Прихватни логор Земун (1942-1944). Ове две историјске фазе ће бити пресликане у два пратећа музеја, који ће бити повезани у једну целину – меморијални центар. Предвиђено је да ова установа у пуном саставу (за неколико година) има око 30 запослених и да њен рад у пуном капацитету кошта мање од 40 милиона динара. Госпођа Драча Мунтеан је на самом крају свог излагања навела да је већ ове године планирао уређење и рестаурација централне куле, јединог објекта на територији „Старог сајмишта“ које је у власништву града, односно државе.

У дискусији по овој тачки дневног реда је учествовао Ђорђе Вукадиновић, члан Одбора.

 Након дискусије, Одбор је једногласно (11 гласова ЗА), одлучио да предложи Народној скупштини **да прихвати Предлог закона о Меморијалном центру „Старо сајмиште“**, који је поднела Влада, **у начелу**.

Одбор је, већином гласова (10 гласова ЗА, 1 није гласао) усвојио предлог да се за известиоца Одбора на седници Народне скупштине одреди Мирко Крлић, председник Одбора.

Седница је завршена у 9,25 часова.

СЕКРЕТАР ПРЕДСЕДНИК

 Дана Гак Мирко Крлић